דניאל יצחקי

דניאל יצחקי (21 בדצמבר 1913 – 6 ביולי 1998) היה חקלאי ישראלי, מראשוני קיבוץ שער העמקים. עסק במחקר בוטני ונודע כמפתחם של מספר זני חמניות.

 ביוגרפיה 
 ילדותו ונעוריו 
יצחקי נולד וגדל בסרייבו שב (כיום בבוסניה והרצגובינה) בשם דניאל פאפו, השני מבין חמשת ילדיהם של בלנקה (לבית שלום) ואיזידור (יצחק) פאפו. מצד אביו הוא דור חמישי לרב אליעזר פאפו, מחבר "פלא יועץ". בצעירותו היה חבר בתנועת הנוער "דרור", שב-1932 התאחדה עם הסניף המקומי של תנועת "השומר הצעיר". שימש מדריך וראש קן סרייבו.

 עלייתו לארץ ישראל והשתקעותו בשער העמקים 
באפריל 1934 עזב את בית הוריו לעיר זאגרב להכשרה מקצועית של "השומר הצעיר" לקראת עלייה לארץ ישראל, ובמהלכה רכש את מקצוע הסנדלרות. יומיים לאחר נישואיו לאלה, ביולי 1935, עזב עם רעייתו את סרייבו ברכבת ובהמשך הפליגו בשלוש אוניות עד הגעתם לנמל חיפה. ב-19 ביולי הגיעו אלה ודניאל לקיבוץ שער העמקים, שהוקם כחודש וחצי לפני כן. לאחר עלייתו עִברת את שם משפחתו ליצחקי, כמחווה לאביו יצחק.

 מחקר בוטני ופיתוח זני חמניות 
בשער העמקים עבד תחילה בסנדלרייה. מכיוון שלא אהב מקצוע זה, ביקש להצטרף לעבודה בגידולי שדה. במהלך עבודתו זו הביע עניין רב בסוגיות חקלאיות, ובשל סקרנותו ויכולתו ללמידה עצמית החל יוצר לעצמו ניסיונות כדי ללמוד דרכים לשיפור דרכי גידול הצמחים, לטובת החקלאים בארץ ישראל: הן מבחינת ההתאמה המכנית של הצמח והן מבחינת היבול.

לצד עבודתו בענף גידולי השדה המשיך יצחקי במחקר הבוטני במשך כל חייו. הוא טיפח זן בקיה זקופה המכונה בקיה שדות ד"י, ראשי התיבות של שמו. היתרון של הבקיה הזקופה אותה טיפח, היה שאפשרה קציר מכני. בזנים שהיו קיימים לפני כן, צמח הבקיה היה שרוע על הקרקע, מה שהקשה על הקציר. זן זה שווק ברחבי הארץ על ידי חברת הזרע, שהעניקה מלגות למחקרי השדה של יצחקי.מקבץ ידיעות מארכיון שער העמקיםממוזער|263x263 פיקסלים|מדידות הזרעונים של חמניה ננסית ד"ימרכז עיסוקו המקצועי היה טיפוח זני חמניה ננסית. בתהליך ארוך שינה את צמח החמניה התרבותית במספר אופנים: הנמכת גובהה של החמניה, מה שאפשר קציר ממוכן על ידי קומביין; הגדלת הזרעון; הגדלת הקרקפת התורמת להגדלת היבול פר דונם; פיתוח עמידות שדה גבוהה למחלות עלים ביחס לזנים אחרים; התאמה לקרקע מדרונית ורדודה שאינה אוגרת כמויות גדולות של מים; את הזנים אותם טיפח ניתן לגדל בסוגי קרקעות שונים. גידול החמניות התחזק בישראל כחלק ממעבר מגידול כותנה בין היתר בשל המחסור במים וצמצום מכסות המים לחקלאות.

זני החמניות אותם טיפח נקראים ד"י 1, ד"י 2, ד"י 3. זנים אלה חוללו מהפכה ביצור גרעיני החמניות בארץ והם נזרעו ברחבי ישראל ומחוצה לה. גובהה של החמניה הגבוהה היה מעל לשני מטרים ולכן הקציר היה ידני. לעומת זאת, גובהה של החמניה הננסית, ד"י 1, אותה טיפח במשך 20 שנה, הוא 80 עד 120 ס"מ. הנמכה זו אפשרה, כאמור, קציר בקומביין.
בתהליך ארוך של הכלאות חוזרות, המשיך להגדיל את גודל הזרעים והזרעונים עד שהגיעו לאורך 25 עד 38 מ"מ בזן ד"י 3, אשר היה לזן החמניות העיקרי בשנות ה-90 בישראל. שטח המזרע נע בין 60 ל-200 אלף דונם בכל שנה. מישראל נמכרו זרעוני הזן ל-12 ארצות ברחבי העולם. הביקוש העולמי נבע מכמה תכונות ייחודיות: הזרעון גדול ונוח לפיצוח, שיעור השמן בו מועט וכן הוא מסייע בהפחתת הכולסטרול בדם. הגדלת הקרקפת, הזרע והזרעון הם שיפורים משמעותיים שבאו לידי ביטוי בזן ד"י 3 ובכך תרמו להגדלת היבול לדונם, יותר מכפול.ממוזער|339x339 פיקסלים|דניאל יצחקי בצעירותו (שנות ה-30 או ה-40 של המאה ה-20)

זני החמניות אותם טיפח, שווקו על ידי חברת הזרעים בשער העמקים.

במהלך השנים עסק גם בטיפוח זני מלון וחיטה, אשר לא הבשילו לכדי זנים מסחריים.

על תרומתו החקלאית זכה ב-1978 בפרס ע"ש דן ויוסי ספיר.

 עיסוקים נוספים 
יצחקי היה אוטודידקט שחקר ולמד תחומים רבים בכוחות עצמו. בנוסף לטיפוח זני חמניות ובקיה, הוא עסק במדידת גשם בקיבוצו, באיסוף נתוני היסטוריית כמויות גשם ממנזרים בכרמל ובעריכת סטטיסטיקות. מלבד זאת עסק בתיעוד מצולם של המחקר הבוטני, אהב והתמצא במוזיקה קלאסית. האזין על בסיס יומי למגוון סגנונות בעולם המוזיקה הקלאסית ושירי ארץ ישראל והיה בקיא במכשירי שמע.
ממוזער|263x263 פיקסלים|דניאל יצחקי לצד חמניה ד"י, שער העמקים (שנות ה-90)

 חיים אישיים 
מ-1935 עד לפטירתו היה נשוי לאלה (רחלה) לבית אלקלעי. נולדו להם הבנים לביא ומשה והבת לבנה, והם היו סבים לעשרה נכדים.

יצחקי נפטר ביולי 1998 ונטמן בבית העלמין של קיבוצו.

 קישורים חיצוניים 


 על הגרעינים, מאיר עוזיאל, מעריב, 5 ביולי 1990
 דניאל יצחקי, קיץ 1980 חמניות קיבוץ שער העמקים – צילום שאול שרון ז"ל, באתר Vimeo

 הערות שוליים 

קטגוריה:חקלאים ישראלים
קטגוריה:שער העמקים: אישים
קטגוריה:יהודים בוסנים
קטגוריה:אישים הקבורים בשער העמקים
קטגוריה:ישראלים שנולדו ב-1913
קטגוריה:ישראלים שנפטרו ב-1998